തവിട്ടുപുള്ളിക്കുത്ത്

നെൽച്ചെടിയെ ബാധിക്കുന്ന കുമിൾ മൂലമുള്ള ഒരു രോഗമാണ് തവിട്ടുപുള്ളിക്കുത്ത് (Brown leaf spot disease).ഹെൽമിന്തോസ്പോറിയം ഒറൈസ (Helminthosporium oryzae) എന്ന കുമിൾമൂലമാണ് ഈ രോഗമുണ്ടാകുന്നത്. ദക്ഷിണേഷ്യൻ രാജ്യങ്ങളിൽ സാധാരണയായി കണ്ടുവരുന്ന ഈ രോഗം മൂലം, കുറഞ്ഞത് 5% മുതൽ 45% വരെ വിളനഷ്ടം സംഭവിക്കുന്നു. 

 ചരിത്രം 
ഇന്ത്യയിൽ രണ്ടാം ലോകമഹായുദ്ധകാലത്ത് (1943) ബംഗാളിൽ ഉണ്ടായ ഭക്ഷ്യക്ഷാമത്തിനും അതിനെ തുടർന്നുണ്ടായ പട്ടിണിമരണങ്ങൾക്കും പ്രധാനകാരണം ആ സമയത്ത് നെല്ലിനെ ബാധിച്ച ഈ കുമിൾരോഗമാണ്.  

രണ്ടാം ലോകമഹായുദ്ധ സമയത്ത് ജപ്പാനുമേൽ ഏറെ നശീകരണശേഷിയുള്ള ഈ ഫംഗസ്സിനെ ഒരു ജൈവായുധമായി അമേരിക്കൻ സേന ഉപയോഗിച്ചിട്ടുണ്ട്.

 രോഗലക്ഷണം 
തവിട്ടുനിറത്തിലുള്ള ചെറിയ പുള്ളിക്കുത്തുകൾ ഇലകളിലും തണ്ടിന്റെ മൂട്ടിലും പ്രത്യക്ഷപ്പെടും. രോഗബാധിതമായ നെൽച്ചെടികളിലെ മണിയ്ക്കുള്ളിലെ അരി കറുത്തിരിക്കും. വിത്ത് മുളയ്ക്കുന്ന ഘട്ടം മുതൽ നെല്ലിൽ പാലുറയ്ക്കുന്നതുവരെയുള്ള സമയങ്ങളിൽ ഈ രോഗബാധയുണ്ടാകാനുള്ള സാധ്യതയുണ്ട്. ചെറിയ ദീർഘവൃത്താകൃതിയിലുള്ള പുള്ളിക്കുത്തുകളായിട്ടാണ് രോഗലക്ഷണം കണ്ടുതുടങ്ങുക. പുള്ളിക്കൊത്തൊന്നിന് 0.5-2.0 മില്ലീമീറ്റർ വരെ വലിപ്പമുണ്ടാകുമെങ്കിലും ക്രമേണ ഇലകളെ മുഴുവൻ മൂടുന്ന തരത്തിലേയ്ക്ക് വ്യാപിക്കുന്നു. വിത്തുമുളയ്ക്കുന്ന ഘട്ടത്തിൽ വരെ രേഖബാധയുണ്ടായി മുളയെ ബാധിക്കാനുള്ള സാധ്യതകളുമുണ്ട്.

 രോഗഘടകം 
കുമിൾ മൂലമുള്ള ഈ രോഗം രണ്ട് ഘട്ടങ്ങളിലായിട്ടാണ് സംഭവിക്കുന്നത്. അസെക്വൽ ദശയിലും (asexual state) (imperfect/anamorph), സെക്വൽ ദശയിലും (sexual state) (teleomorph/perfect) 

 അനുകൂല അവസ്ഥകൾ 
 താപനില 25-30°C
 ആപേക്ഷിക ആർദ്രത 80%ന്  മുകളിൽ
 നൈട്രജന്റെ അളവ് കൂടുന്നത് രോഗാവസ്ഥ കൂടുതൽ വഷളാക്കുന്നു.
 ഇലകൾ 8 മുതൽ 24 മണിക്കൂർ വരെ നനഞ്ഞിരിക്കുന്നത് രോഗം പരക്കുന്നതിന് ഇടയാക്കുന്നു.

  നിയന്ത്രണം 
 രോഗവിമുക്തമായ വിത്ത് ഉപയോഗിക്കുക
 രോഗപ്രതിരോധശേഷിയുള്ള വിത്തിനങ്ങൾ ഉപയോഗിക്കുക
 ശരിയായ അളവിൽ ജലവും പോഷണവും ഉറപ്പാക്കുക
 വിത്ത് സ്യൂഡോമോണസ് ലായനിയിൽ മുക്കി വെച്ചശേഷം ഉപയോഗിക്കുക.
 വിത്തിലൂടെ രോഗം ബാധിയ്ക്കുന്നത് തടയാൻ 54ഡിഗ്രി ചൂടുവെള്ളത്തിൽ 10-12 മിനിറ്റ് ഇടുന്നത് നല്ലതാണ്. വിത്ത് ഉപയോഗിക്കുന്നതിനുമുമ്പ് 8 മണിക്കൂർ തണുത്തവെള്ളത്തിൽ കുതിർക്കാനിടുകയും വേണം.
 രോഗം രൂക്ഷമായാൽ മങ്കൊസെബ് എന്ന കുമിൾനാശിനി ഉപയോഗിക്കാറുണ്ട്.
 രമ്യ, ഐ.ആർ 36 എന്നീ സങ്കരയിനം വിത്തുകൾ രോഗപ്രതിരോധശേഷി കൂടുതലുള്ളയിനങ്ങളാണ്.

 ഗവേഷണം 
കേരളത്തിലെ പട്ടാമ്പി നെല്ലുഗവേഷണകേന്ദ്രത്തിൽ ഈ കുമിൾ ബാധയെ അതിജീവിയ്ക്കുന്ന തരത്തിലുള്ള നെല്ലുകളെക്കുറിച്ചുള്ള ഗവേഷണങ്ങൾ നടക്കുന്നുണ്ട്.

അവലംബം 

 പുറത്തേയ്ക്കുള്ള കണ്ണി  

 Catalog of Life 24 July 2014 
 Brown Spot (Helminthosporium oryzae)
 Helminthosporium oryzae - Classifications - Encyclopedia of Life

വർഗ്ഗം:നെല്ലിന്റെ രോഗങ്ങൾ
വർഗ്ഗം:ഫംഗസ് രോഗങ്ങൾ